
	         REPUBLIKA HRVATSKA
OPĆINSKI PREKRŠAJNI SUD U ZAGREBU
        Zagreb, Avenija Dubrovnik br. 8
Poslovni broj: Pp-10760/2025

U   I M E   R E P U B L I K E   H R V A T S K E 

P R E S U D A

	Općinski prekršajni sud u Zagrebu, po sutkinji Kristini Orlović, uz sudjelovanje Sandre Mikulić kao zapisničarke, u prekršajnom predmetu protiv okrivljenika Borisa Mavra, zbog prekršaja kažnjivog po čl. 296. st. 1. toč 16. Zakona o autorskom pravu i srodnim pravima ("Narodne novine", broj:111/21), u povodu optužnog prijedloga Hrvatskog društva skladatelja, ZAMP – stručne službe za zaštitu autorskih muzičkih prava, nakon provedenog žurnog postupka, na temelju čl. 183. Prekršajnog zakona, 

p r e s u d i o   j e 

 I    	
okrivljenik Boris Mavra, sa adresom stanovanja u Zadru, Put Gazića 3, OIB 17734907296,  

k r i v   j e

	što je 5. srpnja 2024. oko 15,10 sati u grill & lounge bar "Maximus" u Biogradu na Moru, Šetalište Bošana, kao vlasnik obrta javno priopćavao autorska glazbena djela koristeći uređaj sa zvučnicima, omogućivši tako korištenje glazbenih djela u javnosti, iako za takvo priopćavanje kao isključivo pravo općenito definirano u članku 32. i detaljnije određeno u članku 40. i 47. Zakona o autorskom pravu i srodnim pravima ne posjeduje zakonom propisano odobrenje Hrvatskog društva skladatelja, organizacije za kolektivno ostvarivanje prava svih domaćih i stranih autora glazbenih djela ovlaštene temeljem rješenja Državnog zavoda za intelektualno vlasništvo, KLASA: UP/I-034- 03/2018-020/0005, URBROJ: 559-07/3-18-004 i KLASA: UP/I-384-10/2022-001/0001, URBROJ: 559-08/1-22-0001, na osnovi članka 224. Zakona o autorskom pravu i srodnim pravima,
dakle, što je kao fizička osoba - obrtnik bez odobrenja udruge za ostvarivanje autorskog prava, Hrvatskog društva skladatelja - Zaštita autorskih muzičkih prava, priopćavao javnosti autorsko djelo, 
čime je počinio djelo prekršaja kažnjivo po članku 296. stavak 3. u vezi s člankom 296. stavak 1. točka 16. Zakona o autorskom pravu i srodnim pravima („Narodne novine“, broj 111/2021.)
pa mu se na temelju citiranih zakonskih odredbi, 

                                                          izriče

	NOVČANA KAZNA U IZNOSU OD 700,00 (sedamsto) eura

        Temeljem čl. 33. st.11. Prekršajnog zakona okrivljenik je obvezan platiti novčanu kaznu u korist Državnog proračuna i to u roku od 15 dana po pravomoćnosti ove presude, a u protivnom postupit će se prema odredbi čl. 34. Prekršajnog zakona.
Okrivljenik se upozorava da ukoliko u roku koji mu je određen za plaćanje novčane kazne uplate dvije trećine izrečene novčane kazne smatrat će se da je novčana kazna u cjelini uplaćena. 
II
        Temeljem čl. 139. st. 3. u vezi s čl. 138. st. 2. i 3. Prekršajnog zakona, okrivljenik je obvezna naknaditi trošak prekršajnog postupka u paušalnom iznosu od 50,00 (pedeset) eura u korist Državnog proračuna i to u roku od 15 dana po pravomoćnosti ove presude, a u protivnom troškovi će se naplatiti prisilno, temeljem čl. 152. st. 4. i 11. Prekršajnog zakona.
Okrivljenik novčanu kaznu i troškove prekršajnog postupka plaća putem priloženih uplatnica.

O b r a z l o ž e n j e 

 1. Hrvatsko društvo skladatelja, ZAMP – stručna služba za zaštitu autorskih muzičkih prava, podnijela je optužni prijedlog, broj: 253374-0006 od 19. kolovoza 2025. godine, protiv okrivljenika, radi djela prekršaja činjenično i pravno opisanog u izreci ove presude.
2. Temeljem čl. 167. st. 3. Prekršajnog zakona, u vezi s čl. 221. st. 1. istog Zakona, proveden je postupak bez nazočnosti okrivljenika, temeljem uredne dostave poziva istom za ročište dana 26.veljače 2026. Uz poziv okrivljeniku je dostavljen optužni prijedlog tako da je  upoznat s optužbom, a svoj nedolazak nije ispričao. Stoga je sud postupak proveo i donio presudu bez nazočnosti okrivljenika, budući njegovo saslušanje nije bilo neophodno za pravilno i zakonito donošenje presude. 
3. U dokaznom postupku ispitan je svjedok referent ZAMP-a Matej Zebec, pročitan je zapisnik o izvršenoj kontroli javnog korištenja autorskih djela broj 1016473 te Izvadak iz prekršajne evidencije za okrivljenika.
4. Ispitan kao svjedok Matej Zebec je izjavio da je dana 5. srpnja 2024. oko 15,10 sati vršio redovnu kontrolu te sam pristupio u grill & lounge bar "Maximus" u Biogradu na Moru na Šetalištu Bošana. Predstavio se, a iz prijenosnog zvučnika dopirala je glazba, putem Maxi radia i to skladba Regresa Paloma izvođača Maria Dolores Pladera. Kontroli je bila prisutna supruga vlasnika Anita Župan koja je zapisnik potpisala bez primjedbi te joj je isti i uručen.
5. Slijedom navedenog, cijeneći iskaz ispitanog svjedoka objektivnim i istinitim, sud smatra nedvojbeno utvrđenim da je okrivljenik kritičnom zgodom u grill & lounge baru "Maximus" u Biogradu na Moru javno priopćavao autorska glazbena djela, a da nije posjedovao za to potrebno odobrenje te je na taj način ostvario bitna obilježja djela prekršaja koje mu se stavlja na teret. 
6. Stoga je sud okrivljenika proglasio krivim i izrekao mu novčanu kaznu najbližu minimalnoj novčanoj kazni koja je propisane  Zakonom za navedeni prekršaj,   a za koje sud smatra da odgovaraju značaju i težini počinjenog djela prekršaja, stupnju odgovornosti počinioca, a u uvjerenju da će se upravo na taj način u potpunosti postići svrha kažnjavanja, cijenivši okrivljeniku kao otegotnu okolnost njegovu raniju kažnjavanost za istovrsni prekršaj.
7. Temeljem u izreci citiranih propisa, kako je  okrivljenik proglašen krivim, to je obvezan naknaditi troškove prekršajnog postupka u paušalnom iznosu, koji je odmjeren s obzirom na složenost i duljinu trajanja postupka.

U Zagrebu, 17. ožujka 2024.

 Zapisničarka 									     Sutkinja
Sandra Mikulić 							   	     Kristina Orlović 


UPUTA O PRAVNOM LIJEKU:
	Protiv  presude dopuštena je žalba u roku od 8 (osam) dana od dana primitka presude. Žalba se podnosi Općinskom prekršajnom sudu u Zagrebu, na adresu Avenija Dubrovnik 8, u dva istovjetna primjerka, a o žalbi odlučuje nadležni sud. 
	

Dostavna naredba:
1. okrivljeniku, Boris Mavra, Put Gazića 3, Zadar 
2. tužitelju - HDS, ZAMP, Zagreb, Heinzelova 62 A
3. u spis

